Naime, s obzirom na mnogobrojne razlike koje postoje između nacionalnih režima socijalne sigurnosti, zahtijevanje potpune sličnosti osnovica za izračun i uvjeta dodjele imalo bi za posljedicu to da bi primjena zabrane preklapanja iz članka 12. Uredbe br. 1408/71 bila znatno smanjena. Takav učinak išao bi protiv cilja takve zabrane, odnosno izbjegavanja nedopuštenih preklapanja socijalnih davanja.

Članak 1. točku (u) podtočku i. i članak 4. stavak 1. točku (h) Uredbe br. 1408/71, u verziji izmijenjenoj Uredbom br. 118/97, kako je izmijenjena Uredbom br. 1606/98, kao i članak 10. stavak 1. točku (b) podtočku i. Uredbe br. 574/72 o utvrđivanju postupka provedbe Uredbe br. 1408/71, u verziji izmijenjenoj i ažuriranoj Uredbom br. 118/97, treba tumačiti u smislu da se, u situaciji u kojoj jedan od roditelja obavlja zaposlenje u drugoj državi članici no što je to država članica boravišta, u svrhu izračuna razlikovnog dodatka koji će eventualno biti priznat radniku migrantu u državi članici njegova zaposlenja ne moraju uzeti u obzir sva obiteljska davanja koja obitelj tog radnika dobiva na temelju zakonodavstva države članice boravišta, s obzirom na to da, podložno provjeri suda koji je uputio zahtjev, u smislu članka 12. Uredbe br. 1408/71, doplatak za djecu predviđen zakonodavstvom države članice boravišta nije iste vrste kao obiteljski doplatci predviđeni tim zakonodavstvom i obiteljski doplatci predviđeni zakonodavstvom države članice zaposlenja.

Naime, iako su obiteljska davanja koja su predviđena zakonodavstvom države članice zaposlenja i obiteljska davanja koja dobiva radnik ili članovi njegove obitelji na temelju zakonodavstva države članice boravišta namijenjena, sukladno članku 1. točki (u) podtočki i. te uredbe, podmirenju obiteljskih troškova, ona ipak nemaju nužno posve isti specifičan predmet ili ista obilježja ili korisnike.

Nadalje, samo neka od njih predstavljaju obiteljske doplatke u smislu članka 1. točke (u) podtočke ii. navedene uredbe.

Na taj način, radi primjene pravila o zabrani preklapanja, predviđenog u članku 10. stavku 1. točki (b) podtočki i. Uredbe br. 574/72, u okviru izračuna razlikovnog dodatka koji će eventualno biti priznat radniku migrantu u njegovoj državi članici zaposlenja, među različitim obiteljskim davanjima na koja taj radnik ima pravo na temelju zakonodavstva države članice zaposlenja i davanjima koja navedeni radnik ili članovi njegove obitelji dobivaju na temelju zakonodavstva države članice boravišta valja razlikovati ona davanja koja su „iste vrste“ u smislu članka 12. Uredbe br. 1408/71 uzimajući u obzir njihov predmet, svrhu, osnovicu za izračun, uvjete za dodjelu kao i korisnike.

Usto, kako bi se moglo smatrati da u određenom slučaju postoji preklapanje pravâ na obiteljska davanja, nije dovoljno, primjerice, to da su takva davanja priznata u državi članici boravišta dotičnog djeteta i da usporedno postoji samo mogućnost priznavanja u drugoj državi članici gdje radi jedan od roditelja tog djeteta, nego je nužno da zainteresirana osoba ispunjava sve uvjete što se tiče oblika i sadržaja koje nameće unutarnje zakonodavstvo te države kako bi mogla koristiti to pravo.

(t. 58.‑61., 73., 74., 76. i izreka)